ΓΡΑΠΤΗ ΕΡΩΤΗΣΗ E-2614/98

υποβολή: Ernesto Caccavale (UPE) προς την Επιτροπή

(1 Σεπτεμβρίου 1998)

Θέμα: Παραβίαση της νομοθεσίας σε θέματα ελεύθερου ανταγωνισμού από την "Italia Lavoro"

Ο Ιταλός Πρωθυπουργός, κ. Ρομάνο Πρόντι, υπέβαλε προσφάτως στη Γερουσία και τη Βουλή τα νέα σχέδια της κυβέρνησης για την ανάπτυξη της οικονομίας της Νότιας Ιταλίας. Πέραν του ήδη υφισταμένου κινήτρου των 18 εκατομ. για τις επιχειρήσεις που προσλαμβάνουν εργαζόμενους σε Κοινωνικώς Χρήσιμες Εργασίες (LSU) και των κινήτρων για διευκόλυνση της κινητικότητας, ο Πρωθυπουργός ανακοίνωσε την ανάθεση στην "Italia Lavoro" - δημόσιο φορέα του πρώην ομίλου GEPI (Διαχείριση και Διανομή Περιοδικού Τύπου) - της ίδρυσης εταιρίας προσωρινής εργασίας στην οποία θα υπάγονται οι εργαζόμενοι που απασχολούνται ήδη σε Κοινωνικώς Χρήσιμες Εργασίες (LSU), με τους όρους της αγοράς και βάσει των ήδη προβλεπόμενων οικονομικών και φορολογικών κινήτρων. Και όλα αυτά σε συνδυασμό με την έναρξη της δραστηριότητας της Agencia per il Sud, σκοπός της οποίας θα είναι συγκεκριμένα η δημιουργία ενός ορισμένου αριθμού θέσεων εργασίας, ο οποίος θα προκαθορίζεται από έτους εις έτος.

- Δεν θεωρεί η Επιτροπή ότι είναι απαραίτητο και σκόπιμο να ελεγχθεί η κανονικότητα της διαδικασίας που ακολούθησε η ιταλική κυβέρνηση όσον αφορά την εν λόγω ανάθεση, δεδομένου ότι δεν προκηρύχθηκε κανένας δημόσιος διαγωνισμός ο οποίος θα επέτρεπε την ισότιμη συμμετοχή όλων των εταιριών που ασχολούνται με την προσωρινή εργασία, και, ως εκ τούτου, παρεβιάσθη κατάφωρα την αρχή του ελεύθερου ανταγωνισμού;

- Δεν θεωρεί η Επιτροπή ότι υπάρχει ο κίνδυνος να καταστεί η "Italia Lavoro" μονοπωλιακός φορέας διαχείρισης της προσωρινής εργασίας, δεδομένου ότι θα μπορεί να λειτουργεί κατά παρέκκλιση της εθνικής και ευρωπαϊκής νομοθεσίας, αποκλείοντας κάθε δυνατότητα ανταγωνισμού και όρων αγοράς για τις άλλες εταιρίες που ασχολούνται με την προσωρινή απασχόληση και με συνέπεια να δημιουργηθούν επικίνδυνες καταστάσεις πελατειακών σχέσεων στον τομέα της άσκησης κοινωνικής πολιτικής;

Απάντηση του κυρίουVan Miert εξ ονόματος της Επιτροπής

(13 Οκτωβρίου 1998)

Οι υπηρεσίες που παρέχονται στον κλάδο της απασχόλησης εμπίπτουν στην κατηγορία 22 του παραρτήματος I B της οδηγίας 92/50/ΕΟΚ του Συμβουλίου της 18ης Ιουνίου 1992 για το συντονισμό των διαδικασιών σύναψης δημόσιων συμβάσεων υπηρεσιών(1). Σύμφωνα με το άρθρο 9 της εν λόγω οδηγίας οι συμβάσεις που έχουν ως αντικείμενο υπηρεσίες που απαριθμούνται στο παράρτημα Ι Β συνάπτονται σύμφωνα με τα άρθρα 14 (κοινοί κανόνες στον τεχνικό τομέα) και 16 (υποχρέωση γνωστοποίησης της πρόθεσης ανάθεσης δημόσιας σύμβασης υπηρεσιών). Από τα γεγονότα που αναφέρει το αξιότιμο μέλος δεν συνάγεται ότι παραβιάστηκε μια από αυτές τις διατάξεις.

Όσον αφορά την εφαρμογή των ευρωπαϊκών κανόνων ανταγωνισμού στην "Italia Lavoro", η κατάληψη δεσπόζουσας θέσης από μια επιχείρηση δυνάμει της εκχώρησης ειδικών ή αποκλειστικών δικαιωμάτων δεν συνιστά αυτή καθεαυτή παράβαση των κανόνων ανταγωνισμού της συνθήκης ΕΚ.

Στην απόφασή του της 23ης Απριλίου(2), το Δικαστήριο αποφάνθηκε ήδη ότι η χορήγηση νόμιμου μονοπωλίου σε δημόσια υπηρεσία απασχόλησης δεν συνεπάγεται κατάνάγκην παράβαση των άρθρων 90, παράγραφος 1 και 86 της συνθήκης ΕΚ. Παράβαση θα υπήρχε εάν η άσκηση αυτού του δικαιώματος είχε ως αναπόφευκτο αποτέλεσμα την κατάχρηση δεσπόζουσας θέσης στην αγορά δυνάμει του άρθρου 86 της συνθήκης ΕΚ. Αυτό θα συνέβαινε, για παράδειγμα, σε περίπτωση που η επιχείρηση δεν είναι σε θέση να καλύψει τη ζήτηση και εάν το μονοπώλιό της εμποδίζει μια ανταγωνίστρια επιχείρηση να προσπαθήσει να καλύψει τη ζήτηση αυτή.

Σύμφωνα με τα γεγονότα που εκθέτει το αξιότιμο μέλος είναι αδύνατο να εκτιμηθεί κατά πόσον η "Italia Lavoro", στην οποία χορηγήθηκε το δικαίωμα παροχής ορισμένων υπηρεσιών στον κλάδο της απασχόλησης, κατέχει δεσπόζουσα θέση και στην περίπτωση που συμβαίνει κάτι τέτοιο, κατά πόσον καταχράται δεσπόζουσα θέση ασκώντας τα δικαιώματά της.

(1) ΕΕ L 209 της 24.7.1992.

(2) Απόφαση C-41/90, Klaus Hoefner και Fritz Elser κατά Macrotron, Συλλογή νομολογίας 1991, σ. I-1979.